Ministarstvo zdravstva izvijestilo je da su u srijedu primili dopis Inicijative mladih liječnika, koji su za subotu najavili prosvjed pred Ministarstvom, sa zahtjevom za sastanak te im je predložen prvi slobodni termin, u ponedjeljak, 3. listopada. Ta inicijativa traži reformu zdravstvenog sustava i specijalističkog usavršavanja, pregovore o radnim pravima liječnika, kao i izmjene uredbe o koeficijentima. “Drago mi je da i Inicijativa mladih liječnika prepoznaje nužnost reformskih promjena i upozorava na određene probleme koji se mogu riješiti jedino konstruktivnim razgovorom s mjerodavnim sugovornicima”, poručio je ministar zdravstva Vili Beroš. Dodaje da će Ministarstvo pozorno razmotriti zahtjeve kako bi zajedno ostvarili konstruktivan dijalog i učinili pozitivne iskorake u sustavu. Iz Ministarstva navode kako prijedlogom izmjena i dopuna Zakona o zdravstvenoj zaštiti i Zakona o obveznom zdravstvenom osiguranju, kao temeljem reforme, nastoje riješiti postojeće disfunkcionalnosti u sustavu te će na sastanku, kao i u skoroj javnoj raspravi, imati priliku iznijeti prijedloge i pridonijeti rješenjima. Podsjećaju i da je Vlada riješila sve zaostatke u isplatama dodataka na prekovremene sate akumulirane od 2013., za što je osigurano 758 milijuna kuna, kao i isplatila razlike u plaći uslijed porasta osnovice za 6 % u iznosu od 194 milijuna kuna. Navode kako se od 2016. kontinuirano povećavaju plaće liječnicima i zdravstvenom osoblju, dosad više od 40 %, za što su izdvojene tri milijarde kuna. U posljednje četiri godine zaposleno je dodatno 1888 liječnika, među kojima prošle godine njih 344.
Iz Incijative mladih liječnika na to su poručili da će se vrlo vjerojatno odazvati tom pozivu, ali će ipak održati prosvjed pred Ministarstvom 24. rujna, na koji očekuju velik odaziv, kao i dolazak predstavnika većine liječničkih udruga. Marin Smilović, u ime organizacijskog odbora Inicijative, kaže da žele pokazati koliko je nezadovoljnih liječnika zato što Beroš ignorira višegodišnje zahtjeve udruga. H